שו"ת רשב"ץ (תשב"ץ)/חלק ב/ריא
ענין ריא:
אמרת שאלתך הית' אם מברכין זמן קודם הנענוע או אחר הנענוע.
ואני השיבותך אם היא קודם הנטילה או אחר הנטילה.
מה שקראת אתה נענוע קראתי אני נטילה והכל הוא אחד ואין בינינו אלא שינוי הלשון.
וענין מספר התנועו' אין לו שורש בגמ' ואף אם ינענע בהודו האחרון ב' פעמים ויהיו שם תנועות בקריאת ההלל טוב הדבר ואין לבטל שום כפילה כדי לגרוע הנענועים.
ודע כי הכופלים הודו האחרון אומרי' שהן כדי לעשו' רמז לע"ב נענועין שהרי ששה פעמים מנענעין ובכל פעם הוא מוליך ומביא ומעלה ומוריד ובכל פעם הוא מנענע ג' פעמים שלש' בהולכה שלשה בהובאה וכן בהעלאה וכן בהורדה שהם י"ב תנועו' בכל נענוע והם מנענעין ששה פעמים בין הכל ע"ב פעמים כנגד שם בן ע"ב אותיו':